钦定古今图书集成/明伦汇编/官常典/第177卷 > 晋
## 钦定古今图书集成/明伦汇编/官常典/第177卷 > 晋

晋丞相、相国不常置，以太宰、太傅、太保、司徒、司空、大
司马、大将军、太尉皆为公议国家大政，而开府仪同、
特进、左右光禄大夫参预之。设尚书令、左右仆射统
列曹尚书丞、侍郎，以掌选署及文书，而以上公重臣
录尚书事，或称“都督中外”以统之。又置中书监令及
侍郎，典中书及诰命。

按《晋书职官志》：“丞相、相国，并秦官也。晋受魏禅，并不
置。自惠帝之后，省置无恒。为之者赵王伦、梁王彤、成
都王颖、南阳王保、王敦、王导之徒，皆非复寻常人臣
之职。”

太宰、太傅、太保，周之三公官也。魏初唯置太傅，以锺
繇为之；末年又置太保，以郑冲为之。晋初，以景帝讳
故，又采《周官》官名，置太宰，以代太师之任，秩增三司，
与太傅、太保皆为上公。论道经邦，燮理阴阳，无其人
则阙，以安平献王孚居之。自渡江以后，其名不替，而
居之者甚寡。

太尉、司徒、司空，并古官也。自汉历魏，置以为三公。及
晋受命，迄江左，其官相承不替。

大司马，古官也。汉制以冠大将军、骠骑、车骑之上，以
代太尉之职，故恒与太尉迭置，不并列。及魏有太尉，
而大司马、大将军各自为官，位在三司上。晋受魏禅，
因其制，以安平王孚为太宰，郑冲为太傅，王祥为太
保，义阳王望为太尉，何曾为司徒，荀𫖮为司空，石苞
为大司马，陈骞为大将军，凡八公同时并置，唯无丞
相焉。自义阳王望为大司马之后，定令如旧，在《三司》
上。

大将军，古官也。汉武帝置，冠以“大司马”名，为崇重之
职。及汉东京，大将军不常置，为之者皆擅朝权。至景
帝为大将军，亦受非常之任。后以叔父孚为太尉，奏
改大将军在太尉下。及晋受命，犹依其制，位次三司下，后复旧，在三司上。太康元年，琅邪王伷迁大将军，
复制在三司下，伷薨后如旧。
开府仪同三司，汉官也。殇帝延平元年，邓骘为车骑
将军，仪同三司。仪同之名，始自此也。及魏黄权以车
骑将军开府仪同三司，开府之名，起于此也。

太宰、太傅、太保、司徒、司空、左右光禄大夫、光禄大夫
开府位从公者为文官公，冠《进贤》三梁，黑介帻。
大司马、大将军、太尉、骠骑、车骑、卫将军、诸大将军开
府位从公者为武官公，皆著武冠，平上，黑帻。

文武官公，皆假金章紫绶，著五时服。其相国丞相，皆
衮冕绿盭绶，所以殊于常公也。

诸公及开府位从公者，品秩第一，食奉日五斛。太康
二年，又给春绢百匹，秋绢二百匹，绵二百斤。元康元
年，给菜田十顷，驺十人。立夏后不及田者，食奉一年，
置长史一人，秩一千石。西东阁祭酒；西东曹掾、户、仓、
贼曹令史，属各一人；御属阁下令史；西东曹仓、户、贼
曹令史，门令史，记室省事令史，阁下记室书令史；西
东曹学事各一人。给武贲二十人，持班剑，给朝车，驾
驷，安车黑耳，驾三，各一乘。祭酒掾属白盖小车七乘，
轺车施耳，后户皂轮犊车各一乘。自祭酒已下，令史
已上，皆皂零辟朝服。太尉虽不加兵者，吏属皆降服。
司徒加置左右长史各一人，秩千石。主簿、左西曹掾
属各一人，西曹称右西曹。其左西曹令史已下，人数
如旧。令司空加置导桥掾一人。诸公及开府位从公
加兵者，增置。司马一人，秩千石；从事中郎二人，秩比
千石；主簿、记室督各一人；舍人四人，兵𫖮、士曹、营军、
刺奸、帐下都督、外都督令史各一人。主簿已下，令史
已上，皆绛服。司马给吏卒如长史。从事中郎给侍二
人；主簿、记室督各给侍一人。其馀临时增崇者，则褒
加各因其时为节文，不为定制。

诸公及开府位从公为持节都督，增参军为六人，长
史、司马，从事中郎、主簿，记室督、祭酒、掾属、舍人如常。
加兵公制。

特进，汉官也。二汉及魏、晋，以加官从本官车服，无吏
卒。太仆羊琇逊位，拜特进，加散骑常侍，无馀官，故给
吏卒车服。其馀加特进者，唯食其禄赐，位其班位而
已，不别给特进吏卒车服。后定令，“特进品秩第二，位
次诸公，在开府、骠骑上，冠进贤两梁，黑介帻”，五时朝
服，佩水苍玉，无章绶，食奉日四斛。太康二年，始赐春
服绢五十匹，秋绢百五十匹，绵一百五十斤。元康元
年，给菜田八顷，田驺八人。立夏后不及田者食奉一
年，置主簿、功曹、史、门亭长、门下书佐各一人，给安车，
黑耳驾御一人，轺车施耳，后户一乘。

左右光禄大夫，假金章紫绶。光禄大夫加金章紫绶
者，品秩第二，禄赐、班位、冠帻、车服、佩玉，置吏卒羽林。
及卒，诸所赐给，皆与特进同。其以为加官者，唯假章
绶、禄赐、班位而已，不别给车服、吏卒也。又卒赠此位，
本已有卿官者，不复重给吏卒，其馀皆给。

“录尚书。”案汉武时，左右曹诸吏分平尚书奏事，知枢
要者始领尚书事。张安世以车骑将军，霍光以大将
军，王凤以大司马，师丹以左将军，并领尚书事。后汉
章帝以太傅赵憙、太尉牟融并录尚书事。尚书有录
名，盖自憙、融始，亦西京领尚书之任，犹虞、唐《大麓》之
职也。和帝时，太尉邓彪为太傅，录尚书事，位上公，在
三公上，汉制遂以为常。每少帝立，则置太傅，录尚书
事，犹古“冢宰总己”之义，薨辄罢之。自魏晋以后，亦公
卿权重者为之。

尚书令，秩千石，假铜印黑绶，冠进贤两梁冠。纳言帻，
五时朝服，佩水苍玉，食奉月五十斛，受拜则策命之，
以在端右故也。太康二年，始给赐绢，春三十匹，秋七
十匹，绵七十斤。元康元年，始给菜田六顷，田驺六人。
立夏后不及田者，食奉一年。始，贾充为尚书令，以目
疾，表置省事吏四人，省事盖自此始。

仆射服秩、印绶与今同。案汉本置一人，至汉献帝建
安四年，以执金吾荣邰为尚书左仆射。仆射分置左
右，盖自此始。经魏至晋，迄于江左，省置无恒。置二则
为左右仆射，或不两置，但曰“尚书仆射令”阙，则左为
省主。若左右并阙，则置尚书仆射，以主左事。

中书监及令，案汉武帝游晏后庭，始使宦者典事尚
书，谓之“中书谒者”，置令、仆射。成帝改中书谒者令曰
中谒者令，罢仆射。汉东京省中谒者令，而有中官谒
者令，非其职也。魏武帝为魏王，置秘书令，典尚书奏
事。文帝黄初初改为中书，置监、令，以秘书左丞刘放
为中书监，右丞孙资为中书令，监、令盖自此始也。及
晋因之，并置一人。

中书侍郎。魏黄初初，中书既置监、令，又置通事郎，次
黄门郎。黄门郎已署事过，通事乃署名，已署奏以入，
为帝省，读书可。及晋改曰中书侍郎，员四人。中书侍
郎，盖此始也。及江左初，改中书侍郎曰通事郎，寻复
为中书侍郎。中书舍人，案：晋初初置舍人、通事各十
人。江左令舍人通事，谓之通事舍人，掌呈奏案。后省而以中书侍郎一人直西省。又掌诏命。

### 惠帝永康元年秋九月改司徒为丞相以梁王彤为之

按：《晋书惠帝本纪》云云。

### 永宁元年夏六月甲戌罢丞相复置司徒官己卯以梁王彤为太宰领司徒

按：《晋书惠帝本纪》云云。

### 元帝永昌元年冬十一月己酉罢司徒并丞相

按：《晋书元帝本纪》云云。

### 明帝太宁三年诏令太宰司徒以下诣都坐参议政道

按《晋书明帝本纪》：“太宁三年夏四月诏曰：‘大事初定，
其命惟新。其令太宰司徒已下诣都坐参议政道，诸
所因革，务尽事中’。”又诏曰：“餐直言，引亮正，想群贤达
吾此怀矣。予违汝弼，尧舜之相君臣也。吾虽虚暗，庶
不距逆耳之谈。稷契之任，君居之矣，望共勗之。”

### 成帝咸康四年改司徒为丞相拜三公始用乐

按《晋书成帝本纪》，咸康四年夏六月，改司徒为丞相，
以太傅王导为之。按《礼志》，四年，成帝临轩，遣使拜
太傅、太尉、司空仪注，太乐宿悬于殿庭，门下奏非祭
祀宴飨，则无设乐之制。太常蔡谟议曰：“凡敬其事则
备其礼，礼备则制有乐。乐者所以敬事而明义，为耳
目之娱，故冠亦用之，不惟宴飨。宴飨之有乐，亦所以
敬”宾也。故郤至使楚，楚子飨之，郤至辞曰：“不忘先君
之好，贶之以大礼，重之以备乐。”寻斯辞也，则宴乐之
意可知矣。公侯大臣，人君所重，故御坐为起，在舆为
下。言称伯舅，传曰：“国卿，君之贰也。”是以命使之日，御
亲临轩，百僚陪列。此即敬事之意也。古者天王飨下
国之使，及命将帅遣使臣皆有乐，故《诗序》曰：“皇皇者
华，君遣使臣也。”又曰：“《采薇》以遣使，《出车》以劳还，《杕杜》
以勤归，皆作乐而歌之。”今命大使拜辅相，比于下国
之臣，轻重殊矣。轻诚有之，重亦宜然。故谓临轩遣使，
宜有金石之乐。议奏从焉。